En lastbil væltede fredag morgen i en rundkørsel ved Høvejen.

En lastbil væltede fredag morgen kort før klokken 08.00 i rundkørslen mellem Høvejen og Thistedvej. Lastbilens hænger var fyldt med slagger, som nu ligger på vejen. - Der er et par motorcykelbetjente på stedet, som dirigerer trafikken. Det er muligt at passere stedet, selvom der ligger en stor mængde slagger, siger vagtchef Bent Højgaard fra Nordjyllands Politi. Det er uvist, hvorfor chaufføren mistede herredømmet over lastbilen, som væltede ud i rabatten. Der skete ingen personskade ved uheldet. Det er endnu uvist, hvornår den væltede lastbil bliver fjernet fra stedet.